b'\n_START_ARTICLE_\nWelles deklaracija\n_START_PARAGRAPH_\nWelles deklaracija \xe2\x80\x93 deklaracija, paskelbta einan\xc4\x8dio JAV valstyb\xc4\x97s sekretoriaus pareigas Sumner Welles 1940 m. liepos 23 d. Deklaracija laikoma Taryb\xc5\xb3 S\xc4\x85jungos \xc4\xafvykdytos Baltijos \xc5\xa1ali\xc5\xb3 okupacijos nepripa\xc5\xbeinimo JAV politikos prad\xc5\xbeia. Welles deklaracija \xc5\xbeymi Stimsono doktrinos taikym\xc4\x85 Baltijos \xc5\xa1ali\xc5\xb3 at\xc5\xbevilgiu. JAV pripa\xc5\xbeino 51 metus Taryb\xc5\xb3 S\xc4\x85jungos \xc4\xafvykdyt\xc4\x85 agresij\xc4\x85 ir palaik\xc4\x97 Baltijos \xc5\xa1ali\xc5\xb3 nepriklausomyb\xc4\x97s siek\xc4\xaf.\n_START_SECTION_\nDeklaracijos tekstas\n_START_PARAGRAPH_\nDeklaracijos tekstas:_NEWLINE_\xc5\xa0iomis dienomis i\xc5\xa1ry\xc5\xa1k\xc4\x97jo ydinga \xc4\xafvyki\xc5\xb3 raida, spar\xc4\x8diai art\xc4\x97janti prie atomazgos, kai trij\xc5\xb3 nedideli\xc5\xb3 Baltijos valstybi\xc5\xb3 \xe2\x80\x93 Estijos, Latvijos ir Lietuvos \xe2\x80\x93 politin\xc4\x97 nepriklausomyb\xc4\x97 ir teritorinis vientisumas s\xc4\x85moningai ir nuosekliai gali b\xc5\xabti sunaikintas vienos i\xc5\xa1 galingesni\xc5\xb3 kaimyni\xc5\xb3._NEWLINE_Nuo tos dienos, kai \xc5\xa1i\xc5\xb3 \xc5\xa1ali\xc5\xb3 tautos suk\xc5\xabr\xc4\x97 nepriklausomas ir demokratines valstybes, Jungtini\xc5\xb3 Amerikos Valstij\xc5\xb3 \xc5\xbemon\xc4\x97s su giliu prielankumu stebi j\xc5\xb3 \xc5\xbeenkli\xc4\x85 pa\xc5\xbeang\xc4\x85 kuriant valstybingum\xc4\x85._NEWLINE_M\xc5\xabs\xc5\xb3 Vyriausyb\xc4\x97s politika \xc5\xbeinoma visiems. Jungtini\xc5\xb3 Amerikos Valstij\xc5\xb3 \xc5\xbemon\xc4\x97s prie\xc5\xa1tarauja bet kokiems grobuoni\xc5\xa1kiems veiksmams, nepriklausomai nuo to, ar jie yra tiesioginio j\xc4\x97gos panaudojimo, ar tiktai grasinimo j\xc4\x85 panaudoti rezultatas. Jungtini\xc5\xb3 Amerikos Valstij\xc5\xb3 \xc5\xbemon\xc4\x97s taip pat prie\xc5\xa1tarauja bet kokiam vienos valstyb\xc4\x97s, kad ir kokios galingos, ki\xc5\xa1imuisi \xc4\xaf kitos suverenios, nors ir silpnesn\xc4\x97s, valstyb\xc4\x97s vidaus reikalus._NEWLINE_\xc5\xa0ie principai sudaro 21 suverenios Naujojo Pasaulio valstyb\xc4\x97s tarpusavio santyki\xc5\xb3 pagrind\xc4\x85._NEWLINE_Jungtin\xc4\x97s Amerikos Valstijos ir toliau laikysis \xc5\xa1i\xc5\xb3 princip\xc5\xb3, nes Amerikos \xc5\xbemon\xc4\x97s yra \xc4\xafsitikin\xc4\x99, kad jeigu santykiai tarp taut\xc5\xb3 nebus grind\xc5\xbeiami tik\xc4\x97jimu \xc5\xa1iais principais, nebus \xc4\xafmanomas ir proto, teisingumo bei teis\xc4\x97s vie\xc5\xa1patavimas, - kitaip tariant, - negal\xc4\x97sime apsaugoti \xc5\xa1iuolaikin\xc4\x97s civilizacijos pagrind\xc5\xb3.'